ΚΑΝΟΝΙΣΜΌΣ (ΕΚ) αριθ. 1319/2007 ΤΗΣ ΕΠΙΤΡΟΠΉΣ της 9ης Νοεμβρίου 2007 για τροποποίηση του παραρτήματος I του κανονισμού (ΕΟΚ) αριθ. 2092/91 του Συμβουλίου όσον αφορά την χρησιμοποίηση ζωοτροφών που προέρχονται από αγροτεμάχια κατά το πρώτο έτος της μετατροπής τους προς τη βιολογική γεωργία Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 13 δεύτερη περίπτωση, Εκτιμώντας τα ακόλουθα: (1) Το παράρτημα I του κανονισμού (ΕΟΚ) αριθ. 2092/91 προβλέπει ότι τα ζώα πρέπει να τρέφονται κυρίως με ζωοτροφές που προέρχονται από την ίδια την εκμετάλλευση και τα φυτοφάγα ζώα να τρέφονται κυρίως στους βοσκοτόπους. Για την τήρηση της απαίτησης αυτής, οι κτηνοτρόφοι διευρύνουν τις εκμεταλλεύσεις τους ιδίως αγοράζοντας ή νοικιάζοντας βοσκοτόπους και εκτάσεις με πολυετείς καλλιέργειες κτηνοτροφικών φυτών. (2) Σύμφωνα με τον κανονισμό (ΕΟΚ) αριθ. 2092/91 οι συμβατικές εκτάσεις που έχουν αγορασθεί ή έχουν νοικιασθεί πρέπει να διέλθουν από περίοδο μετατροπής πριν από την χρησιμοποίησή τους για τους σκοπούς της βιολογικής καλλιέργειας. Επιπλέον, οι ζωοτροφές που παράγονται κατά το πρώτο έτος της μετατροπής δεν θεωρούνται ζωοτροφές μεταβατικού σταδίου και δεν μπορούν να διατεθούν εύκολα για να χρησιμοποιηθούν στη συμβατική κτηνοτροφία· η αγορά για τα εν λόγω μη βιολογικά πολυετή κτηνοτροφικά φυτά είναι πολύ περιορισμένη. (3) Η χρησιμοποίηση μη βιολογικών ζωοτροφών για τα φυτοφάγα ζώα δεν θα είναι συμβατή με το παράρτημα I μέρος B σημείο 4.8 στοιχείο α) του κανονισμού (ΕΟΚ) αριθ. 2092/91 μετά την 31η Δεκεμβρίου 2007. Μετά την ημερομηνία αυτή, θα καταστεί δύσκολη η τήρηση της υποχρέωσης συνέχισης της βόσκησης ή της χρησιμοποίησης εκτάσεων που έχουν αγοραστεί ή νοικιασθεί για την ίδια την εκμετάλλευση κατά το πρώτο έτος της μετατροπής της προς τη βιολογική γεωργία. (4) Ως εκ τούτου, κρίνεται σκόπιμο να επιτραπεί η ενσωμάτωση στο σιτηρέσιο ενός ορισμένου ποσοστού ζωοτροφών που προέρχονται από αγροτεμάχια κατά το πρώτο έτος της μετατροπής τους. (5) Συνεπώς, ο κανονισμός (ΕΟΚ) αριθ. 2092/91 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε με το άρθρο 14 του κανονισμού (ΕΟΚ) αριθ. 2092/91, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο μέρος B του παραρτήματος I του κανονισμού (ΕΟΚ) αριθ. 2092/91, το σημείο 4.4 αντικαθίσταται από το ακόλουθο κείμενο: «4.4. Έως τις 31 Δεκεμβρίου 2008, μέχρι το 50 % της σύστασης των σιτηρεσίων, κατά μέσο όρο, επιτρέπεται να περιέχει ζωοτροφές μεταβατικού σταδίου. Όταν οι ζωοτροφές μεταβατικού σταδίου προέρχονται από μονάδα η οποία ανήκει στην ίδια εκμετάλλευση, το ποσοστό μπορεί να αυξάνεται σε 80 %. Από την 1η Ιανουαρίου 2009, μέχρι το 30 % της σύστασης των σιτηρεσίων, κατά μέσο όρο, επιτρέπεται να περιέχει ζωοτροφές μεταβατικού σταδίου. Όταν οι ζωοτροφές μεταβατικού σταδίου προέρχονται από μονάδα η οποία ανήκει στην ίδια εκμετάλλευση, το ποσοστό αυτό μπορεί να αυξάνεται σε 60 %. Μέχρι το 20 % της συνολικής μέσης ποσότητας ζωοτροφών μπορεί να προέρχεται από βοσκότοπους ή από την καλλιέργεια μόνιμων λειμώνων ή από αγροτεμάχια με πολυετή κτηνοτροφικά φυτά κατά το πρώτο έτος της μετατροπής τους, υπό τον όρο ότι αποτελούν τμήμα της ίδιας εκμετάλλευσης και ότι δεν χρησιμοποιήθηκαν σε μονάδα βιολογικής παραγωγής της εκμετάλλευσης αυτής κατά τα τελευταία πέντε έτη. Σε περίπτωση ταυτόχρονης χρησιμοποίησης ζωοτροφών μεταβατικού σταδίου και ζωοτροφών που προέρχονται από αγροτεμάχια κατά το πρώτο έτος της μετατροπής τους, το συνδυασμένο συνολικό ποσοστό των εν λόγω ζωοτροφών δεν πρέπει να υπερβαίνει τα ανώτατα ποσοστά που καθορίζονται στην πρώτη και στη δεύτερη παράγραφο. Οι ανωτέρω αριθμητικές τιμές υπολογίζονται ετησίως σε εκατοστιαία ποσοστά επί της ξηράς ουσίας ζωοτροφών γεωργικής προέλευσης». Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 9 Νοεμβρίου 2007.

[Source: multi_eurlex | Tokens: 3830]